ഉണ്ണിക്കൃഷ്ണൻ നമ്പൂതിരി

മലയാളചലച്ചിത്രരംഗത്ത് സജീവമായിരുന്ന ഒരു ഇന്ത്യൻ നടനായിരുന്നു കോറോം പുല്ലേരി വാധ്യാരില്ലത്ത് ഉണ്ണിക്കൃഷ്ണൻ നമ്പൂതിരി (ജീവിതകാലം: 19 ഒക്ടോബർ 1923  20 ജനുവരി 2021). ഹാസ്യ വേഷങ്ങളും മുത്തച്ഛൻ വേഷങ്ങളുമാണ് അദ്ദേഹം കൂടുതലായി കൈകാര്യം ചെയ്തിരുന്നത്. കല്യാണരാമൻ എന്ന മലയാളസിനിമയിൽ ചെയ്ത ദിലീപിന്റെ മുത്തച്ഛൻ കഥാപാത്രം അദ്ദേഹത്തെ ഏറെ പ്രശസ്തനാക്കി.

 ജീവിതരേഖ 
1923 ഒക്ടോബർ 19-ന് പയ്യന്നൂരിലെ പുല്ലേരി വാധ്യാർ ഇല്ലത്ത് നാരായണൻ നമ്പൂതിരിയുടെയും ദേവകി അന്തർജനത്തിന്റെയും മകനായി ജനിച്ചു. വാസുദേവൻ, കേശവൻ, സരസ്വതി, സാവിത്രി, സുവർണ്ണിനി എന്നിവരാണ് സഹോദരങ്ങൾ. പയ്യന്നൂർ ബോയ്സ് ഹൈസ്കൂളിൽ നിന്നാണ് പ്രാഥമിക വിദ്യാഭ്യാസം. പിന്നീട് കുടുംബക്ഷേത്രത്തിലെ പൂജാരിയായും മറ്റും ജോലി ചെയ്തുവന്നു.  പാലക്കാട് ജില്ലയിലെ ചെർപ്പുളശ്ശേരിയിലെ തെക്കുമ്പുറത്തു മനയിൽ നിന്നുള്ള ലീല അന്തർജ്ജനത്തെ വിവാഹം കഴിച്ചു. ഇവർ 2009-ൽ അന്തരിച്ചു. ഭവദാസൻ, കേരള ഹൈക്കോടതി ജഡ്ജിയായ കുഞ്ഞികൃഷ്ണൻ, ദേവി, യമുന എന്നിവരാണ് മക്കൾ. ചലച്ചിത്ര സംഗീത ഗാനരചയിതാവും സംഗീതസംവിധായകനുമായ കൈതപ്രം ദാമോദരൻ നമ്പൂതിരി അദ്ദേഹത്തിന്റെ മരുമകനാണ്. ചെറുമകനായ ദീപാങ്കുരനും സംഗീത സംവിധായകനാണ്. 97-ആം വയസ്സിൽ 2021 ജനുവരി 20-ന് കോവിഡ്-19 ബാധിച്ച് പയ്യന്നൂരിലെ ഒരു സ്വകാര്യ ആശുപത്രിയിൽ വച്ച് അന്തരിച്ചു. മൃതദേഹം പൂർണ ഔദ്യോഗിക ബഹുമതികളോടെ പയ്യന്നൂർ പുല്ലേലി വാധ്യാരില്ലം വളപ്പിൽ സംസ്കരിച്ചു.

 സിനിമകൾ (ഭാഗികം) 

 മലയാളം 

 ദേശാടനം (1996)... ശങ്കരന്റെ പിതാവ്
 ഒരാൾ മാത്രം (1997)
 കളിയാട്ടം (1997)
 കൈക്കുടന്ന നിലാവ് (1998)
 അങ്ങനെ ഒരു അവധിക്കാലത്ത് (1999)... പരമേശ്വര വാരിയർ
 ഗർഷോം (1999)... ബാപ്പു ഹാജി
 മധുരനൊമ്പരക്കാറ്റ്  (2000)
 മേഘമൽഹാർ (2001)
 കല്ല്യാണരാമൻ (2002)... ഗോപാലകൃഷ്ണൻ
 സദാനന്ദന്റെ സമയം (2003)
 നോട്ട് ബുക്ക് (2005)
 രാപ്പകൽ (2005)... വലിയ വർമ്മ
 ഫോട്ടോഗ്രാഫർ (2006)
 ലൌഡ്സ്പീക്കർ (2009)... മുത്തശ്ശൻ
 പോക്കിരി രാജ (2010)
 മായാമോഹിനി (2012)
 വസന്തത്തിന്റെ കനൽ വഴികളിൽ (2014)
 മഴവില്ലിനറ്റം വരെ (2012)

 തമിഴ് 

 കണ്ടുകൊണ്ടേൻ കണ്ടുകൊണ്ടേൻ (2000)
 പമ്മൽ കെ. സംബന്ധം (2002)
 ചന്ദ്രമുഖി (2005)

 അവലംബങ്ങൾ 

 പുറത്തേക്കുള്ള കണ്ണികൾ 


 എം‌എസ്‌ഐയിൽ ഉണ്ണികൃഷ്ണൻ നമ്പൂതിരി 
വർഗ്ഗം:2021-ൽ മരിച്ചവർ
വർഗ്ഗം:1923-ൽ ജനിച്ചവർ
വർഗ്ഗം:ജനുവരി 20-ന് മരിച്ചവർ
വർഗ്ഗം:ഒക്ടോബർ 19-ന് ജനിച്ചവർ
വർഗ്ഗം:മലയാളചലച്ചിത്രനടന്മാർ
വർഗ്ഗം:കണ്ണൂർ ജില്ലയിൽ ജനിച്ചവർ